May | 2011 | FVZS Institute Blog | Stellenbosch University
27 May 2011, written by Malan Jacobs
"Die moontlikhede is oneindig!"
Malan Jacobs het met Pieter Lotz, derdejaar entrepreneurskap-student en EBSK studenteverteenwoordiger van Departement Ondernemingsbestuur, gepraat oor sy deelname aan die FVZS Instituut se Nucleus-program. Nucleus fokus op die bemagtiging van studente-entrepreneurs.
Jy het beide Nucleus geleenthede bygewoon. Wat het dit vir jou as aspirant entrepreneur beteken?
Die bywoning van hierdie entrepreneuriese platvorm, waar ons kan gesels oor entrepreneurskap-vraagstukke, het my in staat gestel om met ander studente soos ekself in aanraking te kom, en met mekaar te deel wat ons al aangepak het en wat gewerk het en wat nie. Die blootstelling aan verskeie rolspelers soos Business Partners, Nedbank asook die US se InnovUS-afdeling, gee vir my as aspirant entrepreneur die geleentheid om kragte saam te span en ondersteuning vanuit hierdie bronne te verkry.
Watter spreker het die grootste impak op jou gemaak en waarom?
Erni van Biljon het my die meeste inspireer met sy storie oor skoenlappers. Sy teorie is as volg: Stel jouself 'n wêreld voor waar ons van môre af met skoenlappers goedere en dienste sal kan aankoop. Geld word as't ware skoenlappers. Die hele wêreld sal rondhardloop met nette en vang-toerusting om die skoenlappers wat bestaan te vang. Individue sal die kuns en tegnieke van skoenlappers-vang probeer bemeester deur bv. boeke daaroor te lees. Die malhuis sal voortgaan terwyl 'n uitgesonderde individu na sy tuin by sy huis gaan en begin werk – hy sal kompos strooi en sy plante water gee, en binne twee weke, hardloop almal om sy tuinhekkie rond om skoenlappers te vang. Hy sal dus oorgenoeg hê! Dit motiveer my om laterale denke te gebruik en heeltemaal 'anders' te dink!
Wat was volgens die sprekers die belangrikste eienskappe waaroor 'n entrepreneur moet beskik?
Die sprekers het daarop klemgelê dat om entrepreneuries te wees moet jy bereid wees om uitgedaag te word. Entrepreneurs soos hulle word gekenmerk deur 'n neiging om te "go-for-it". Entrepreneurskap soos wat hulle dit uitstraal, is om sonder beperkings te redeneer en te dink en om nie twee keer te dink oor die aanvaarding van 'n uitdaging nie.
Wat is jou verwagting vir die res van die Nucleus-program?
Ek hoop om deur die jaar Nucleus te sien groei sodat studente verder by mekaar kan leer, om hulle in staat te stel om die wêreld van entrepreneurskap met selfvertroue aan te pak. Ek sal graag nuwe idees en geleenthede sien ontwikkel vanuit die program en sien uit om soos die jaar aanagaan te sien en te hoor waarmee jong studente entrepreneurs hulself mee besig hou. Die moontlikhede is sonder enige beperkings!
Watter entrepreneur (plaaslik of oorsee) inspireer jou die meeste, en waarom?
Richard Branson! Hy het die unieke vermoë ontwikkel om sonder om 'n ingewikkelde sakeplan en voorlegging te ontwikkel, die wêreld te verander met sy idees en bedrywighede. Hy sê ook in sy boek, "Screw it, let's do it" dat jong entrepreneurs dikwels vaskyk in die mite dat suksesvolle ondernemings altyd op streng administratiewe en korporatiewe voorleggings staatmaak. As jou idee goed is en lewensvatbaar is, doen dit, sonder enige huiwering en gaan voluit. As die idee misluk, pak 'n volgende uitdaging aan!
Op watter ander wyses kan jongmense se entrepreneursvaardighede ontwikkel word?
Jong entrepreneurs kan baie leer deur platvorms soos Nucleus by te woon en te ondersteun. Die lees van entrepreneuriese tydskrifte en artikels soos die FinWeek en soortgelyke webtuistes help ook baie om idees aan die gang te kry. Entrepreneurs moet hul vaardighede en entrepreneuriese persoonlikhede uitbou deur konstant hulself met entrepreneuriese aktiwiteite te bemoei. Die aanleer van entrepreneuriese vaardighede deur akademiese programme op tersiêre vlak te volg is ook 'n sterk aanbeveling. Die Universiteit van Stellenbosch se Entrepreneurskap departement het baie interessante en aanloklike modules oor die vakgebied.
Wat sien jy as die grootste uitdaging(s) vir jong opkomende entrepreneurs in Suid-Afrika?
Die grootste uitdaging wat jong entrepreneurs in SA kelder is die wanpersepsie dat om entrepreneuries te wees het jy baie kapitaal nodig. Entrepreneurs kyk vas in dié mite en mens hoor dikwels "Ek het nie kapitaal om so iets te begin nie." Met die laaste Nucleus-gesprek, het die gasprekers dit duidelik gemaak dat finansiering nie die alfa en omega is nie en dat veral in Suid-Afrika verkeie maniere is om ondernemings van die grond af te kry. Die moontlikhede in SA is oneindig, gebruik dit net!